Það er vissulega hlutverk Alþingis að setja lög og ekki ætla ég að efast um að Alþingi geti gert breytingar á hjúskaparlöggjöfinni eins og öllum öðrum lögum . Það sem mér þykir varhugavert við breytingartillöguna er sú sögulega staðreynd , að ef hún hlýtur brautargengi , eða ef gerð verður nokkur breyting á hjúskaparlöggjöfinni vegna einhvers konar málamiðlunar núna , mun það stríða gegn allri venju við setningu laga er varða starfsemi Þjóðkirkjunnar . Fari þingmaðurinn fram með breytingartillögu sína og haldi hún henni til streitu núna er hún að leggja til allt annað verklag en ætti að tíðkast . Ekki hefur verið fjallað um þessa hugmynd á Kirkjuþingi , sem lögum samkvæmt er Kirkjuþing sú stofnun er fjallar alla jafna um lagasetningar er varða starfsemi Þjóðkirkjunnar , áður en slík frumvörp verða að lögum frá Alþingi . Á síðustu prestastefnu var því formlega beint til kenningarnefndar Þjóðkirkjunnar að fjalla um málefnið enda starfar kirkjan á ákveðnum kenningarlegum grunni . Með fullri virðingu hvet ég hið háa Alþingi til að ana ekki að breytingum á hjúskaparlöggjöfinni hvað varðar hjónavígsluskilyrði , vígslumenn og túlkun á viðteknum skilningi á hjónavígslu og stöðu hjóna . En ég bendi á að kirkjan þarf að hafa svigrúm til að svara kröfum heimsins á hverjum tíma . Það er beinlínis hlutverk kirkjunnar að eiga í þessu samtali um málefni samtíðar sinnar , enda starfar hún í þessum hverfula heimi . Ég fæ ekki annað séð en Þjóðkirkjan ætli sér að vinna af heilum hug í þessu máli . Missi einhverjir þolinmæðina á meðan það er í gangi er það leitt , en það er ábyrgðarhluti af hálfu Alþingis að stuðla að ófremdarástandi hjá kirkju og þjóð með ótímabærri lagasetningu .